ইউক্রেনের খনিজ দখল আমেরিকার? আজ চুক্তি ট্রাম্প জেলেনস্কির

ওয়েব ডেস্ক: আমেরিকার (US) প্রেসিডেন্ট ডোনাল্ড ট্রাম্পের (Donald Trump) চাপের কাছে নতি স্বীকার ইউক্রেনের (Ukraine) প্রেসিডেন্ট ভ্লদিমির জেলেনস্কির (Volodymyr Zelensky)। ট্রাম্প দখল করতে চলেছে ইউক্রেনের খনিজ ভাণ্ডার? আজ, শুক্রবার ট্রাম্পের সঙ্গে জেলেনস্কির চুক্তি হতে চলেছে। বৃহস্পতিবারই আমেরিকায় পৌঁছে গিয়েছেন ইউক্রেন প্রেসিডেন্ট। ইউক্রেনের দুষ্প্রাপ্য খনিজ সম্পদের লক্ষ্যে এই চুক্তি ট্রাম্পের। এর ফলে যুদ্ধ বিধ্বস্থ ইউক্রেন আর্থিকভাবে লাভবান হবে বলে আমেরিকার প্রতিশ্রুতি। ইউক্রেনকে দেওয়া হবে নিরাপত্তা। এতে আমেরিকার মধ্যস্থতায় রাশিয়া-ইউক্রেন যুদ্ধ বন্ধের সম্ভাবনাও জোরালো হয়েছে।

রাশিয়া-ইউক্রেন যুদ্ধ বন্ধ করতে মস্কোর সঙ্গে আমেরিকার সংশ্লিষ্ট আধিকারিকদের সৌদি আরবে সম্প্রতি বৈঠক হয়েছে। সেখানে ইউক্রেনকে ডাকা হয়নি। যা নিয়ে অসন্তোষ প্রকাশ করেছিলেন জেলেনস্কি। জো বাইডেনের আমেরিকা রাশিয়ার বিরুদ্ধে লড়তে ইউক্রেনকে সব থেকে বেশি সাহায্য করে। ট্রাম্প ক্ষমতায় বসে ইউক্রেনে সাহায্য বন্ধ করার ঘোষণা করেন। শুধু তাই নয়, আমেরিকার সাহায্য করা অর্থ ফেরত চান। জেলেনস্কিকে তিনি ডিক্টেটর বলেও বর্ণনা করেছিলেন। এই প্রেক্ষিতে ইউরোপিয়ান কমিশনের প্রতিনিধিরা জেলেনস্কির পাশে দাঁড়ান। যুদ্ধের তিন বছর পূর্তিতে গত ২৪ ফেব্রুয়ারি কিভে গিয়েছিলেন ওই কমিশনের সদস্য বিভিন্ন দেশের রাষ্ট্রপ্রধানরা। আমেরিকার প্রভাব থেকে বেরিয়ে তাঁরা বিশ্বে সম্পর্কের নতুন সমীকরণের ইঙ্গিত দেন। তারই মধ্যে এই আকস্মিক বৈঠক। সুর নরম করে বৃহস্পতিবার ট্রাম্প বলেছেন, জেলেনস্কিকে তিনি সম্মান করেন। এই বৈঠক গুরুত্বপূর্ণ হতে চলেছে।

আরও পড়ুন: ইজরায়েলে আততায়ীর হামলা, দুই পুলিশ সহ জখম আট

বাইডেন আমলে ইউক্রেনকে দেওয়া বিপুল ডলার সহায়তা ও সামরিক সাহায্যের দাম কড়ায়-গণ্ডায় চুকিয়ে নিতে চাইছে ট্রাম্প সরকার। সেই লক্ষ্যেই ইউক্রেনের মূল্যবান খনিজ ধাতু ও পেট্রোলিয়াম চাইছেন ট্রাম্প। দেউলিয়া দেশ ইউক্রেনের ডলার ঋণ মেটাবার আর কোনও পথ নেই। এদিকে রাশিয়া ও মার্কিন দেশের মধ্যে যুদ্ধ বন্ধ নিয়ে আলোচনা চলছে। ইউক্রেন যুদ্ধ বন্ধের সম্ভাবনাও সৃষ্টি হচ্ছে। তারই মধ্যে ইউক্রেনের ড্রোন হামলায় রাশিয়ার দখল করা খেরসনে দুজনের মৃত্যু হয়েছে। রাশিয়াও শয়ে শয়ে ড্রোন হামলা করে চলেছে ইউক্রেনে। অন্যদিকে রাশিয়ার সর্বোচ্চ নিরাপত্তা আধিকারিক সের্গেই শোইগু বেজিংয়ে গিয়েছেন। তিনি চীনের প্রেসিডেন্ট শি জিনপিংয়ের সঙ্গে বৈঠক করতে পারেন।